Myit Masin Hkrang Shala Hkrangpan ni hte Sara Lazum Brang Li
Myit Masin Hkrang Shala Hkrangpan ni hte Sara Lazum Brang Li
Ahmoonli
Shingni ngu ai gaw shinggyim masha a myit hpe shangwi shapyaw shangun ai. Raitimung, dai gaw shingni a nyem dik htum ai madang rai nna, tsaw dik ai madang gaw tinang a hkam la ai, hkam sha ai lam hpe lu htawng madun ai lam re nga nna yungwi ninghkring kaba langai tsun ga ai. Dai hte maren, shingni ngu ai gaw prat hpe htawng madun lu ai hpan langai re. Masha a ra sharawng ai lam ni hpe mu lu ai, prat a mabyin masa ni hte dai shingni ninghkring wa a hkam la ai lam, hkam sha ai lam ni hpe mu lu ai. “Ngai na myit hkamsha ai lam gaw ya ten hta anhte a myusha ni majan a majaw hkam sha taw ai lam ni, tsinyam tsindam hkrum sha taw ai lam ni sha re. Dai majaw, kaga gara zawn re hkrangpan hpe ma myit kaw hkam sha na n lu ka ai. Ngai gaw myit kaw prut pru wa ai lam ni hpe htawng madun dan ai hkrangpan ka ai wa re majaw, ya dai shaning ni laman ngai ka ai gaw dai zawn re hkrangpan ni sha re,” nga nna tsun dan wa ai gaw “No More Life” nga amying shingteng jaw nna Kachin myusha ni a hpyen yen tsinyam hpe prat dep hkrangpan ka ladat hte ka nna htawng madun dan ai hkrangpan ka sara Lazum Brang Li re.
2008 ning hta manang ni hte pawng nna shawng nnan na hkrangpan madun poi ni galaw hpang wa nna group show law law kaw mung shanglawm wa sai. Ya kalang 2016 ning hta galaw ai gaw shi a nambat 2 lang ngu na dinghkrai madun poi rai nga ai. Shawng nnan lang ngu na dinghkrai madun poi hpe gaw 2011 ning hta galaw lai wa sai. 2011 ning hta galaw ai madun poi hpe mung “No more life” nga ai amying shingteng jaw nna Munghpawm Myen Mung kata nga taw ai mungmasha ni a dip rip hkrum ai lam ni hte Kachin amyusha ni a roi rip hkrum ai lam ni hpe ka tawn da ai hkrangpan ni hpe sha madun lai wa sai. Shi a hkrangpan madun poi hta Jinghpaw maka hpe ka shaleng ai hkrangpan ni rai nna Jinghpaw maka hpe hkrangpan canvas ntsa madun ai lam gaw Kachin ni a maka hpe sharawt mayu ai re majaw nga nna shi tsun ai.
Lazum Brang Li gaw Myitkyina Muklum, Maisak Wang lawk kaw nna Slg.Lazum Naw Pa hte Jan. Dumhpau Hkawn Nau yan a kasha alat re. “Anhte moi kaji yang, nawku jawng kaw Jinghpaw jawng hpaw ai ten hkrangpan hpe ma sharin ya ai. Ngai gaw dai ten ni kaw nna hkrangpan hpe sharin lu nna myit lawm wa ai. Nye a shawng nnan na sara gaw sara Tu Nan nga ai re. Ngai shi kaw shaning shagu sharin ai,”nga nna Lazum Brang Li tsun ai. Shi gaw tsang (10) awng ai hte kalang ta hkrangpan jawng de sa na matu dawdan let Yangon Mare hta e hkrangpan hpaji hpe janmau lu hkra shakut sa wa ai. Hkrangpan hpe sharin hpang ai kaw nna ngai myit lawm dik gaw hkrangpan hta lai kaga n nga sai nga ai hpe hkrak chye la ai,” nga nna tsun ai Lazum Brang Li gaw shi tsang (10) mahtai na ai hte maren Yangon Htunghking Dakkasu kaw hkrangpan hpaji hpe grai myit makun nna sa sharin la ai ten hta tinang myit htang da ai daram n byin ai lam ni nga lai wa ai raitim, tinang hkaja mayu ai lam hpe lu hkra hkaja lai wa sai lam ni hpe tsun dan ai.
2000 ning kaw nna 2004 ning du hkra Yangon Htunghking Dakkasu kaw hkrangpan hpaji hpe sharin ngut ai hpang 4 ning din nna 2008 ning shaloi she, manang ni saw shaga nna shi a shawng nnan lang na hkrangpan ni hpe lu madun dan ai re. Jawng ngut ai 2004 ning hte 2008 ning lapran grai shakut tim myit daw myit hten ai ten mung nga lai wa sai re nga nna mung tsun ai. “Dai ten ni hta myit daw myit hten ai lam ni gaw grai nga lai wa sai. Jahpoi asawng ai masha ni grai nga ai. “Hkrat sum dat, shakut dat sha re. Jahpoi asawng ai masha ni gaw jaw ai ngu sha mu ai. Hpa majaw nga yang, shanhte mahtang dai hkrangpan ka ai ngu ai hpe bungli langai re nga ai hpe n chye na ma ai; hpa gaw n lu, dai sha galaw mana taw nga nna tsun ai ni hpe ma mara n mu ai, ngai mung ngai na hkam la ai lam hku nna tinang hkum tinang bai shajaw la ai le. Dinghku kaw mung, kaba dik htum re ai ngai gaw myit n su ai mung mai tsun ai, ngai myit ra ai hpe sha galaw ai majaw le. Daini n lu galaw yang, hpawtni galaw na ngu hkam sharang let shakut wa ai,” nga nna shi a hkam la lam ni hpe tsun dan ai .
Brang Li gaw hkrangpan hpe nnan ka wa ai ten hta Realism ngu ai tinang shawng kaw nga taw ai lama ma (snr) mu lu ai lama ma hpe bung hkra ka ai hkrangpan ka ladat hpe ka ai. Raitimung, shi hkrangpan hpaji hpe hkaja, laika ni hti wa ai shaloi, myit sawn na ka ai modern art maga de grau ra sharawng wa ai nga tsun ai. “Ngai hpe academic hte hkrangpan hpe ka ai wa, modern hku sha ka ai wa ngu nna laksan n mai sawn na re. Nye myit hta byin pru wa ai hku shingni hpe madung tawn nna ka ai wa re. Hkrangpan hpan hta shingdaw n mai ai hpan amyu law law nga ai. Dai hku galaw yang she jaw ai ngu ma n nga ai. Ngai nnan shaloi gaw realism ka ai hpe hkrangpan ngu shadu ai; raitim, laika ni hti bai hkaja ai shaloi gaw dai hta grau ai lam ni grai naw nga ai hpe mu lu ai. Hpang e, ngai gaw modern art maga grau myit kap mat ai. Hkrangpan hpe myit sawn hkam sha nna soi ai hpe she ra sharawng mat ai.”
Mungdan langai galai shai ai lam, magam bungli (snr) wuhpung wuhpawng langai a galu kaba galai shai ai lam hta shingni hkrangpan gaw kade ram akyu jashawn mai a ta? Shingni, hkrangpan sara ni a madang, shanhte a shanglawm ai lam gaw kade daram ahkyak ai lam hpe mung Brang Li gaw shi a ningmu ni hpe tsun dan ai. “Kaja wa nga yang, shingni atsam gaw grai kaba ai. Ya ngai gaw hkrangpan sara re majaw hkrangpan hku tsun na; anhte htawng madun dan ai a marang e, yawng mu wa ai, chye wa ai, aww…. shanhte hkam sha taw ai lam gaw dai hku rai a hka! Lama, mying kaba nga ai hkangpan sara langai rai yang gaw, mungkan ting pyi chye mat mai ai. Hkrangpan shingni a n-gun (power) gaw sawn n mai na daram kaba ai.”
Mungshawa ni a ningmu hta hkrangpan ngu ai gaw pyendau ka ai wa, mu lu ai arai ni hpe tsawm htap hkra ka ai wa ngu nna sha mu mada ma ai. Shingni nga yang mung, mahkawn hkawn ai, hkrang shala ai hpe sha mu ma ai. Hkrangpan gaw aten na magang manu dan magang rai nna prat hpe lu htawng madun lu ai hpaji langai re ngu ai hpe ma n chye na ma ai. Dai lam ni gaw ya daini ten hta anhte Kachin ni hta hkrangpan hpe ningtawn nna kanbau bungli hku nan tsap taw ai masha ni taw mat ai maga de du wa ai lam ni hte seng nna Brang Li gaw, “Dai gaw mungmasha ni hte seng ai, kanu kawa ni hte seng ai, shingni bungli hpe galaw taw ai ni hte mung seng ai. Anhte laika law law hti ra ai. Prat a masa yak hkak ai ten re majaw, yawng gaw loi daw de hkan mat wa ai re. Ja gumhpraw kade lu ai raitimung, dai wa kaw machye machyang n nga yang gaw yawng mat mat ai sha re. Dai hta n-ga, anhte hkrangpan hpe galaw taw ai ni mung hkrangpan shingni hpe mungmasha ni de law law shachyen ya ra ai. Anhte shawng na pang gaw dai hpe gawngkya mat ai. Dai majaw, hkrangpan ngu ai gaw tinang wuhpung wuhpawng hpe galai shai ya lu ai re nga hpe n chye ai. Moi gaw realism hpe ka ai law ai majaw mung rai na re.”
Sara Brang Li gaw ya ten Kachin ni a mungmasa lam hpe mung shi a ningmu kachyi mi hpe ya na hku tsun ai, “Ya galaw taw ai simsa lam gaw Myen hpyendap ni myitsu yang gaw lu na aloi sha re. Anhte maga na shut ai ngu gaw n mu mada ai. Anhte hku nna sa du htim gasat taw ai lam n nga ai, anhte gaw hkap taw ai lam sha nga ai.” Matut nna shi gaw shi atsam hte mungdan kata mabyin masa ni hpe htawng madun let, simsa lam de sa taw ai lam hta shanglawm taw na re ai hpe ma tsun ai. “Anhte a bungli gaw mungdan hta simsa lam, tara rap ra lam nga taw yang, grai galaw manu ai bungli re. Kaga tsawm htap lam, myitsawn hpa lam ni grai mai ka ai. Raitim, ya gaw rap ra lam n nga, simsa lam n nga ai majaw, nye a myit hta mung dai lam ni hpe sha htawng madun mayu taw ai, kaga lam ni hpe n mai hkam sha taw ai. N mai hkamsha yang gaw n mai ka ai,” ngu nna shi a ya ten myit kraw kata byin nga ai hpe tsun ai .
“ Ngai gaw shingni hta ya hta na grau grau ngang ngang lu tsap nna, ngai na myit hta pru wa ai mahkra hpe wanglu wanglang lu galaw ai, ja gumhpraw hte seng nna mung myit tsang n ra ai, hkrangpan gawk kaba langai hte myit ngwi myit pyaw rai nna hkrangpan ni hpe ka mayu ai. Du wa na nhtoi ni hta mung hkrangpan hpe ngai na myit nga nga dingsang ka nga na re,” nga tsun ai gaw shi a shawnglam myit shingran da ai gaw hkrangpan shingni hta lai kaga hpa hpe mung n myit hkrup nga ai sara Lazum Brang Li re.
kac_Latn kac_Latn afr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn